
VILJANDI LINNAVOLIKOGU

OTSUS

24. september 2026   nr

Vabariigi Valitsuse korralduse
„Viljandi Muinsuskaitseala kaitsekord“
eelnõu kooskõlastamine

Kultuuriministeeriumi ja Muinsuskaitseameti esindajad käisid 15.06.2026 töökohtumisel Viljandi Linnavalitsuse esindajatega ning selle kohtumise tulemusena on muudetud ning saadetud uuele kooskõlastusringile Viljandi muinsuskaitseala kaitsekorra eelnõu. Viljandi Linnavolikogu on olnud senini seisukohal, et Viljandi muinsuskaitseala kaitsekorra eelnõu ei ole võimalik kooskõlastada, dokumendis esinevate puuduste või eelnõu mõnedes punktides  osapoolte erinevate seisukohtade tõttu.

15.06.2026 toimunud töökoosolekul vaadati üle kõik eelnõus senini erimeelsusi tekitanud punktid ning arutelu tulemusena saavutati eelnõu, eelnõu seletuskirja ja eelnõu lisade osas kokkulepped nii sõnastuses kui ka dokumendi sisust arusaamises, jõuti üksteisemõistmisele ning selgusele, kuidas kooskõlastuse protsessiga edasi liikuda.

Esitatud eelnõu on tänaseks linnale põhimõtteliselt sobilik ning kui selles parandatakse linnavalitsuse poolt leitud tekstiline ebatäpsus, võib esitatud eelnõu saada Viljandi Linnavolikogult heakskiidu.

Tekstiliselt ebatäpne on Viljandi muinsuskaitseala kaitsekorra eelnõu II osa punkt 7 lõikes 6 toodud termin „Viljandi järve äärne ajalooline haljasala“, sest see termin on kokkulepitult võetud välja nii ajalooliste haljasalade punktist kui ka ajalooliste haljasalade kaardilt Lisa 4. Sobivam sõnastus on „Viljandi järve äärne ajalooline luha-ala“. 

Kohaliku omavalitsuse korralduse seaduse § 6 lõike 1 ja 3 alusel Viljandi Linnavolikogu

o t s u s t a b:

1. Nõustuda Viljandi muinsuskaitseala kaitsekorra eelnõuga, kui eelnõus parandatakse käesoleva otsuse preambulis toodud tekstilised ebatäpsused. Parandatud eelnõu ülevaatamine delegeerida Viljandi linnavalitsusele. Edastada vastav teave Eesti Linnade ja Valdade Liidule, Muinsuskaitseametile, Kultuuriministeeriumile ja Eesti Vabariigi Valitsusele.

2. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1)	vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2)	kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.

3. Otsus jõustub teatavakstegemisest.


(allkirjastatud digitaalselt)
Helir-Valdor Seeder
linnavolikogu esimees

Seletuskiri
Seisukoht Vabariigi Valitsuse korralduse
„Viljandi muinsuskaitseala kaitsekord“ eelnõule


Eelnõu eesmärk on anda Viljandi Linnavolikogu poolne seisukoht Muinsuskaitseameti poolt koostatud Vabariigi Valitsuse korralduse „Viljandi muinsuskaitseala kaitsekord“ eelnõule. Muinsuskaitseala kaitsekorra eesmärgiks on Viljandi ajalooliselt väljakujunenud linnatuumiku ja seda ümbritseva kultuuriväärtusliku keskkonna ja arheoloogilise kultuurkihi säilitamine, ajastu- ja kohatunnetust loovate väärtuste esiletoomine, hoonete kasutuses hoidmine ning linnaruumi kestlik areng.

Viljandi muinsuskaitseala kaitsekorra kehtestamise õiguslik alus tuleneb Muinsuskaitseseadusest (MuKS). MuKS §19 lõike 3 kohaselt mingi ala muinsuskaitsealaks tunnistamise otsustab valdkonna eest vastutava ministri (kultuuriministri) ettepanekul Vabariigi Valitsus korraldusega. Siinse korralduse eelnõuga kehtestatakse olemasolevale Viljandi muinsuskaitsealale uus kaitsekord lähtuvalt 1. mail 2019. aastal jõustunud MuKS-ist. MuKS § 91 lg 1 alusel kehtib enne MuKS-i jõustumist kehtestatud muinsuskaitseala põhimäärus ajani, kuni Vabariigi Valitsus tunnistab selle kehtetuks või kuni muinsuskaitseala kaitsekord kehtestatakse MuKS-is sätestatud alusel ja korras. Selle kehtestamisel asendab Viljandi muinsuskaitseala kaitsekord seni kehtinud Viljandi vanalinna muinsuskaitseala põhimääruse. Seni kehtinud põhimäärus muutub MuKS § 91 lg 1 alusel kehtetuks Vabariigi Valitsuse korralduse jõustumisest.

Korraldusega kehtestatakse muinsuskaitseala kaitsekord, millega määratakse kaitseala nimetus, kaitse eesmärk ja muinsuskaitseala ning selle kaitsevööndi piir, samuti muinsuskaitsealal asuvate hoonete väärtusklassid ja muinsuskaitseala kaitse eesmärgi tagamiseks vajalikud nõuded. Võrreldes seni kehtinud nõuetega sätestab eelnõu muinsuskaitseala kaitse eesmärgi tagamiseks täpsemad ja selgemad nõuded ning ulatuses, mis on vajalikud eesmärgi saavutamiseks.

Linnavalitsus esitab eelnõu volikogule otsustamiseks, sest ka viimase kooskõlastusringile saadetud kaitsekorra versiooni sõnastuses esineb puudujääke. Kaitsekorras on mitmeid ebatäpsusi, mis lubavad tõlgendusi, mis võivad linna arengule kaitsekorra käesoleva variandi kehtestamisel tulevikus kahjuks tulla. Samuti on kaitsekorras mitmeid punkte, mis tunduvad ebavajalikud.

Viljandi muinsuskaitseala kaitsekord hakkab mõjutama Viljandi vanalinna ja vanalinna ümbritseva kaitsevööndi alal lubatud piires rohkemal või vähemal määral igasugust ehitustegevust. Dokument on aluseks koostatava üldplaneeringu muinsuskaitse eritingimustele ning selle kaudu mõjutab kaitsekord linna edaspidist elu- ja ehitustegevust, sealhulgas kohalikku poliitikaelu. Mõju on kahtlemata positiivne, sest kaitsekord annab reeglistiku ja juhised, kuidas erinevates olukordades toimida selliselt, et meie linna säilinud originaalsubstants oleks asjakohaselt kaitstud ja säiliks nii tänapäeval kui ka tulevikus. Samuti annab kaitsekord selguse, kuidas säilitada peale ehituspärandi (koos selle detailidega) ja tänavate ajalooliselt väljakujunenud struktuuri ning asustusmustri ka traditsioonilised maastikuelemendid, ajaloolised haljasalad, väärtuslikud loodusobjektid ja iseloomulikud vaated vanalinnale. Viljandi linn on tulvil väärtusi, mis vajavad kaitset, teadvustamist ja eksponeerimist. Linna minevik ja tänapäev peavad saama koos eksisteerida ilma, et kumbki pool kannataks ning seda käesolev kaitsekord püüab tagada.

Viljandi muinsuskaitseala kaitsekorra kehtima hakkamisel puudub otsene kulu linnale, kaudset kulu võib esineda, kuid seda on keeruline määratleda. Eelkõige ajaline kulu võib tekkida, kui linn ja Muinsuskaitseamet on kaitsekorra rakendumisel oma edasistes tegemistes eriarvamusel, kuid kaitsekord eeldab koostööd. Seega kompromisside otsimine ja koostöö võivad tekitada ajalisi viivitusi, mis võivad tekitada ka teatud rahalist kulu. Otsest tulu kaitsekorra kehtima hakkamisel on samuti keeruline määrata, kuid eeldada saab, et Viljandi vanalinna muinsuskaitsealal ja muinsuskaitseala kaitsevööndis tegutsemise korraldamise alusdokumendina annab kaitsekord selged raamid, mille abil tegutsemine muutub selgepiirilisemaks ning vähendab väga paljudes aspektides ajakulu nii kodanikel kui ka linnavalitsusel.


(allkirjastatud digitaalselt)
Jaak Reinula
arhitektuuriameti juhataja
image1.png
Viljandi
Linnavolikogu




